MJD ดิ่งกว่า 10% หลัง Q2/58 พลิกขาดทุน-รายได้ลดเหตุไม่มีโอนโครงการใหม่
MJD ดิ่งกว่า 10% หลัง Q2/58 พลิกขาดทุน-รายได้ลดเหตุไม่มีโอนโครงการใหม่ ณ เวลา 10.40 น.อยู่ที่ 2.48 บาท ลบ 0.28 บาท หรือ 10.14% มูลค่าการซื้อขาย 3.90 ล้านบาท
17 ส.ค. 2558

ผู้สื่อข่าวรายงานว่า ราคาหุ้น บริษัท เมเจอร์ ดีเวลลอปเม้นท์ จำกัด (มหาชน) หรือ MJD ณ เวลา 10.40 น.อยู่ที่ 2.48 บาท ลบ 0.28 บาท หรือ 10.14% มูลค่าการซื้อขาย 3.90 ล้านบาท  โดยเปิดตลาดที่ 2.66 บาท ราคาปรับตัวขึ้นสูงสุดที่ 2.66 บาท และราคาปรับตัวลงต่ำสุดที่ 2.40 บาท
โดย MJD และบริษัทย่อย ประกาศผลการดำเนินงานงวดไตรมาส 2/58 ขาดทุนสุทธิ 58.06 ล้านบาท ขาดทุนสุทธิต่อหุ้น 0.067 บาท ลดลงเมื่อเทียบกับช่วงเดียวกันของปีก่อนที่มีกำไรสุทธิ 29.26 ล้านบาท กำไรสุทธิต่อหุ้น 0.034 บาท
พร้อมชี้แจงว่า ในไตรมาส 2/58 บริษัทฯมีรายได้สุทธิ 599.07 ล้านบาท และมีผลขาดทุน 58.06 ล้าบาท เมื่อเทียบกับงวดเดียวกันของปี 2557 มีรายได้สุทธิ 954.09 ล้านบาท และมีกำไรสุทธิ 29.26 ล้านบาท มีสาเหตุหลักจากปัจจัยต่าง ๆ ดังนี้
รายได้จากการขายหน่วยในโครงการอาคารชุด ในไตรมาส 2/58 เป็นเงิน 533.63 ล้านบาท เทียบกับไตรมาส 2/57 มีรายได้ 805.98 ล้านบาท ลดลง 272.35 ล้านบาท หรือลดลง 33.79% เนื่องจากมีเพียงการโอนกรรมสิทธิ์หน่วยในโครงการอาคารชุดที่ต่อเนื่อง ยังไม่มีโครงการใหม่ที่แล้วเสร็จในไตรมาส 2/58
รายได้จากการริบเงินมัดจำล่วงหน้าจากลูกค้าในไตรมาส 2/58 เป็นเงิน 8.04 ล้านบาท เทียบกับไตรมาส 2/57 ที่มีรายได้ 100.45 ล้านบาท ลดลง 92.41 ล้านบาท หรือลดลง 92% 
ค่าใช้จ่ายในการบริหารในไตรมาส 2/58 เป็นเงิน 142.01 ลานบาท เทียบกับไตรมาส 2/57 ที่มีค่าใช้จ่าย 118.75 ล้านบาท เพิ่มขึ้น 23.26 ล้นบาท หรือเพิ่มขึ้น 19.59% ส่วนใหญ่จากการเพิ่มขึ้นของค่าใช้จ่ายพนักงาน
ส่วนแบ่งขาดทุนจากเงินลงทุนในการร่วมค้า จำนวน 13.19 ล้านบาท ส่วนใหญ่จากการร่วมค้าในโครงการ Marque Sukhumvit ซึ่งอยู่ระหว่างการก่อสร้าง จึงยังไม่มีการรับรู้รายได้
ค่าใช้จ่ายทางการเงิน 42.17 ล้าบาท เพิ่มขึ้น 4.88 ล้านบาท เพิ่มขึ้น 13.09% เทียบกับไตรมาส 2/57 ที่มีค่าใช้จ่ายทางการเงิน 37.29 ล้านบาท เนื่องจากรับรู้ดอกเบี้ยจ่ายเป็นค่าใช้จ่ายในโครงการที่ก่อสร้างแล้วเสร็จ